Verișorul Raisei a recunoscut crima după 15 ore de audieri. Rudele spun că a omorât-o pentru că fetița i-ar fi mâncat pâinea
Verișorul Raisei, bănuit că i-a luat viața copilei din Dolj, a fost reținut noaptea trecută pentru 24 de ore, pentru omor calificat. Adolescentul a recunoscut faptele după 15 ore de audieri.
Atenție, urmează detalii care vă pot afecta emoțional!
Ancheta a fost una anevoioasă pentru că inculpatul de 15 ani a refuzat să comunice cu anchetatorii, invocând diverse motive.
Apoi anchetatorii au găsit urme de sânge pe hainele adolescentului. Acesta a fost primul semn că el este autorul, iar ipoteza a fost confirmată în scurt timp de expertizele de specialitate - sângele de pe haine era al Raisei.
Cristinel Ghelmegeanu, tatăl inculpatului: „Nu a vrut să îmi spună, i-a fost frică și aseară când am ajuns la Parchet ne-a adus un translator să vorbească țigănește și a recunoscut că asta e fapta, că el a făcut-o, eu am fost prezent că el a fost minor să fiu prezent față de copilul meu”.
Potrivit unor surse judiciare, crima s-a petrecut chiar în locul unde a fost găsit trupul fetiței. La necropsie, pe lângă urmele de asfixiere, legiștii au numărat și mai multe lovituri de cuțit, care i-au provocat copilei o hemoragie internă. Părinţii fetiţei sunt convinşi că tânărul a avut complici.
Virgil Constantin, tatăl Raisei: „Nicio șansă nu a fost singur. Cred în continuare că nu a fost singur”.
Cristina Stan, mama Raisei: „Mai are complici”.
Reporter: De ce credeți asta?
Cristina Stan, mama Raisei: „Pentru că e prea mic”.
Rudele inculpatului susţin că acesta s-ar fi înfuriat după ce Raisa i-ar fi mâncat pâinea.
Irina Gruia, psihoterapeut: „Este posibil ca acest tânăr să fi simțit uimilinta, gelozie pentru că fetița fiind mai mică, mai alintată, să își fi simțit spațiul personal invadat sau cumva să se simtă inferior având această dificultate de a nu vorbi”.
Pe de altă parte, tribunalul Dolj urmează să decidă dacă fratele Raisei, un băieţel de patru ani, va rămâne în plasament de urgenţă. El a fost luat din familie imediat după crimă.
Monica Stuparu, purtător de cuvânt DGASPC Dolj: „Pe perioada plasamentului în regim de urgență, drepturile părintești sunt suspendate, ulterior se va încerca reintegrarea copilului în familie, dar aceste demersuri sunt de durată. Deocamdată trebuie să ne asigurăm că acest copil va fi bine”.
Specialiştii urmează să stabilească dacă inculpatul a avut discernământ când şi-a omorât verişoara. Procurorii vor cere arestare lui preventivă pentru omor calificat.